Diari Oficial de la Generalitat Valenciana


Sumari del DOGV 9891, del 12-07-2024 (2024/6797)

DECRET 80/2024, de 9 de juliol, del Consell, pel qual es crea l'Acadèmia de Fisioteràpia de la Comunitat Valenciana i se'n publiquen els estatuts.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/07/09/80/dof/vci/html**

### Dades del document

Número de DOGV
:   9891

Data del DOGV
:   12-07-2024

Secció del DOGV
:   I. DISPOSICIONS GENERALS

Número del document
:   2024/6797

CVE
:   JLBX-G-7217-7324

Data del document
:   09-07-2024

Organisme emissor
:   Conselleria d'Educació, Universitats i Ocupació

Tipus de document
:   Decret

Descriptors 

:   * Acadèmia de Fisioteràpia de la Comunitat Valenciana
    * cura de la salut
    * organització administrativa

Este decret es dicta a l'empara del que es disposa en el Decret 91/2015, de 12 de juny, del Consell, pel qual es regula la creació de les acadèmies científiques, culturals i artístiques de la Comunitat Valenciana i el seu registre.

El 26 de maig de 2022, es va presentar sol·licitud de l'Il·lustre Col·legi Oficial de Fisioterapeutes de la Comunitat Valenciana per a la creació de l'Acadèmia de Fisioteràpia de la Comunitat Valenciana, acompanyada, entre altres documents, del projecte dels seus estatuts.

L'article 10 del decret esmentat determina el procediment de creació d'una acadèmia a instàncies de particulars i establix la documentació i els informes necessaris i preceptius. En este sentit, s’han rebut informes favorables de l'Agència Valenciana d'Avaluació i Prospectiva, de l'Il·lustre Col·legi Oficial de Fisioterapeutes de la Comunitat Valenciana, de la Conselleria de Sanitat, de l'Alt Consell Consultiu en R+D+I de la Generalitat, així com el curriculum vitae  de 13 promotors en el qual acrediten la competència intel·lectual, acadèmica o professional en el corresponent àmbit de coneixement. Així mateix, en l'expedient consta que, la creació de l'Acadèmia de Fisioteràpia de la Comunitat Valenciana té el suport formal de l'Associació de Dret Sanitari de la Comunitat Valenciana, del Consell d'Infermeria de la Comunitat Valenciana, de la Facultat de Fisioteràpia de la Universitat de València, de la Reial Acadèmia de Medicina de la Comunitat Valenciana i de la Facultat de Ciències de la Salut de la Universitat Cardenal Herrera-CEU.

En l'article 8 de l’esmentat decret, s'establix que la creació d'acadèmies i l'aprovació dels seus estatuts es realitzarà per decret del Consell, a proposta de la conselleria competent en matèria de política científica, i el seu article 28 determina que «s'inscriuran d'ofici els actes relatius a les acadèmies que hagen sigut objecte d’autorització», i això en el Registre d'acadèmies, regulat en els articles 24 i següents del reiterat decret.

Les disposicions i resolucions que adopten la forma de decret es publicaran en el DOGV, establix l'article 35 de la Llei 5/1983, de 30 de desembre, del Consell.

En virtut de l'exposat i de conformitat amb el que s'establix en els articles 18.f) i 28.c) de la Llei 5/1983, de 30 de desembre, del Consell, a proposta del conseller d'Educació, Universitats i Ocupació, amb  la deliberació prèvia del Consell en la reunió del 9 de juliol de 2024,

DECRETE

*Primer*

Crear l'Acadèmia de Fisioteràpia de la Comunitat Valenciana.

*Segon*

Aprovar els estatuts de l'Acadèmia de Fisioteràpia de la Comunitat Valenciana, que s'incorporen com a annex.

*Tercer*

Inscriure el present decret i els estatuts que incorpora com a annex en el Registre d'acadèmies.

*Quart*

Publicar el present decret en el *Diari Oficial de la Generalitat Valenciana.*

DISPOSICIONS ADDICIONALS

*Primera*

En tot allò que no preveu el present reglament, caldrà ajustar-se al que disposa el Decret 91/2015, de 12 de juny, del Consell, pel qual es regulen la creació d’acadèmies científiques, culturals i artístiques de la Comunitat Valenciana i el registre (DOGV 7550, 17.06.2015).

*Segona*

El present decret no suposa cap gasto per al pressupost de la Generalitat.

ANNEX

Estatuts de l'Acadèmia de Fisioteràpia de la Comunitat Valenciana

**TÍTOL I**

**Disposicions generals**

CAPÍTOL I

*Denominació, naturalesa, àmbit i domicili*

*Article 1. Denominació, naturalesa i àmbit*

Amb la denominació d'Acadèmia de Fisioteràpia de la Comunitat Valenciana (AFISCV), es constitueix una corporació de dret públic sense ànim de lucre i amb personalitat jurídica pròpia i plena capacitat d'obrar per al desenvolupament i el compliment dels seus fins, com a institució de caràcter científic i cultural, de treball, fòrum d'anàlisi i discussió, per a l'estudi de la Fisioteràpia com a professió a l'àmbit de la Comunitat Valenciana; quedant subjecta a les normes jurídiques que li siguin aplicables, i en especial al Decret 91/2015, de 12 de juny, del Consell, pel qual es regula la creació de les acadèmies científiques, culturals i artístiques de la Comunitat Valenciana i el seu registre i per aquelles disposicions que es dicten en el seu desenvolupament; la disposició addicional única de la Llei 2/2009, de 14 d'abril, de la Generalitat, de coordinació del sistema valencià d'investigació científica i desenvolupament tecnològic, pels seus estatuts i per les normes de règim interior que s'aproven en un futur, que podran desenvolupar les disposicions estatutàries ací contingudes; tot això a l'empar de l'article 49.1, apartat 7, de l'Estatut d'Autonomia de la Comunitat Valenciana, que atribueix a la Generalitat la competència en matèria d'investigació i acadèmies que tinguen com a àmbit principal d'actuació la Comunitat Valenciana.

El funcionament de l'Acadèmia de Fisioteràpia de la Comunitat Valenciana es regirà per criteris democràtics i tindrà una durada indefinida, començant les seues activitats des de l'aprovació dels presents estatuts pels qui ho promouen, en particular pel Col·legi Oficial de Fisioterapeutes de la Comunitat Valenciana com a entitat impulsora i que en promou la constitució; el seu àmbit principal d'actuació serà la Comunitat Valenciana, sense perjudici d'aquelles altres activitats relacionades amb els seus fins que es puguen fer fora.

*Article 2. Domicili*

El domicili de l'Acadèmia radicarà necessàriament a la Comunitat Valenciana.

Mentre no s'acorde el contrari, constituirà domicili de l'Acadèmia la seu del Col·legi Oficial de Fisioterapeutes de la Comunitat Valenciana, sent actualment a la ciutat de València, carrer de Sant Vicent Màrtir, 61, 2n, 2a, 46326 València; tot això sense perjudici que, per al millor compliment dels seus fins, es puga establir delegacions o representacions a províncies, comarques o localitats dins del seu àmbit territorial, o que les seues reunions puguen dur-se a terme en llocs diferents de la dita seu, quan així s'acorde per motius pràctics o de conveniència.

CAPÍTOL II

*Dels seus fins, funcions i competències*

*Article 3. Finalitats de l'AFISCV*

La seua finalitat principal és la generació del coneixement i la seua transferència a la societat a través de l'estudi, investigació, difusió, promoció, progrés i desenvolupament de la Fisioteràpia com a disciplina científica del camp de les Ciències de la Salut, en qualsevol dels seus àmbits i especialitats, així com l'impuls de la pràctica fisioteràpica en benefici de les persones i de la societat.

*Article 4. Funcions de l'Acadèmia*

Són funcions de l'AFISCV:

a) La promoció i el desenvolupament de les activitats pròpies del seu àmbit d'actuació, el seu estudi i difusió de coneixements. Foment de la investigació i estudi de la fisioteràpia i de les ciències afins a aquesta.

b) L'actuació com a entitat assessora i consultiva de les administracions i els organismes públics en les matèries pròpies de la finalitat institucional. Assessorament als organismes públics oficials en aquells camps que li són propis.

c) Atendre les consultes que fan les administracions públiques o altres institucions sobre les matèries del seu àmbit d'actuació, mitjançant l'elaboració d'informes i dictàmens, amb independència dels que s´elaboren per iniciativa pròpia o quan l'interès públic així ho requerisca. Així mateix, podrà fer-ho a particulars sobre assumptes de la seua competència, establint-se la corresponent remuneració en la quantia i la forma que es determine en Junta de Govern. Assessorament a institucions privades que ho sol·liciten, sota les condicions que la mateixa Acadèmia estime convenients.

d) Cooperar amb l'Administració pública, tant local com autonòmica, en l'elaboració de projectes i convenis de tota classe, que siguen d'interès per a la fisioteràpia a la Comunitat Valenciana. Elaboració d'estudis i informes sobre matèries vinculades amb la professió fisioteràpica i les seues activitats.

e) Col·laborar amb les autoritats sanitàries, universitàries i judicials a tots els nivells i àmbits de l'administració pública.

f) Mantindre relacions de comunicació, i si és el cas de cooperació amb col·legis professionals, universitats, associacions i societats científiques, foment de les relacions amb altres institucions anàlogues, així com amb altres Acadèmies espanyoles o estrangeres, entitats de caràcter social i amb organitzacions no governamentals, dedicades a la Fisioteràpia o activitats que tinguen una estreta relació amb la professió fisioteràpica, a fi de promoure i fomentar el desenvolupament de les Ciències de la Salut, i en especial de la fisioteràpia a la Comunitat Valenciana.

g) La difusió de les seues activitats, a través dels mitjans que es consideren oportuns, procurant la màxima difusió entre les i els fisioterapeutes a la Comunitat Valenciana.

h) Informar el personal investigador que ho sol·liciten sobre qüestions sanitàries, científiques i bibliogràfiques que li consulten.

i) Fomentar i estimular la incorporació al patrimoni de l'Acadèmia de totes les fonts, documents i materials de qualsevol naturalesa, relacionats amb ella, i conservar un patrimoni propi que garantisca el llegat cultural de la fisioteràpia valenciana i espanyola, incorporant les tècniques de comunicació adequades. Creació i conservació de fons materials i documentals relacionats amb la docència, la investigació i la professió fisioteràpica.

j) Celebrar sessions i reunions científiques, públiques o privades, destinades a l'estudi, l'anàlisi i la discussió de la fisioteràpia a la Comunitat Valenciana, tractant temes deontològics, assistencials, d'investigació i docents, així com col·laborar, si escau, amb les promogudes per altres entitats. Divulgació científica i formació permanent dels professionals de la fisioteràpia.

k) Crear els premis, les distincions i les beques que s'entenguen adequats per a estímul, reconeixement i desenvolupament de l'activitat investigadora i assistencial dins de les ciències de la Fisioteràpia. Reconeixement mitjançant premis, diplomes o distincions de les activitats que redunden en benefici de la fisioteràpia.

l) Promoure publicacions, catalogar, reproduir i difondre, per qualsevol mitjà idoni, coneixements d´interès per a la fisioteràpia i sobre aquesta, així com d´interès sanitari i social, i especialment les que reflectisquen la seua tasca acadèmica.

m) Subscriure convenis, acords de col·laboració o constituir grups de treball conjunts amb entitats, institucions, associacions, organitzacions o corporacions privades o de caràcter públic, especialment de l'àmbit universitari i investigador en general, que puguen tindre interessos comuns o de rellevància per a la fisioteràpia valenciana.

n) Procurar el mecenatge, del sector públic o privat, per a la realització de les activitats d'interès general que l'Acadèmia assumisca.

o) Aquelles altres funcions que resulten adequades i coherents amb la naturalesa, funcions i atribucions de l'Acadèmia, que ajuden a les finalitats de l'Acadèmia.

L'enumeració de les funcions expressades no implica que, en un futur, l'Acadèmia en puga desenvolupar qualsevol altra que resulte d'interès per a les seues activitats, o que pel desenvolupament normatiu se li atribuïsca expressament; i seran desenvolupades per l'Acadèmia sense perjudici de les competències que la legislació vigent atribuïsca a altres òrgans o entitats.

*Article 5. Competències de l'Acadèmia*

Competeix a l'Acadèmia tot allò que fa referència al seu govern, funcionament i administració dels seus béns. En particular, estarà facultada per a:

a) Elaborar un Reglament de règim interior en el marc dels presents estatuts i aprovar, si escau, les necessàries modificacions de tal normativa, donant compliment i desenvolupament a la legislació autonòmica i estatal aplicable.

b) Adoptar, modificar i fer servir els corresponents distintius propis de la Institució.

c) Triar els càrrecs de govern de l'Acadèmia d'acord amb els procediments establerts per aquests estatuts i les normes que els desenvolupen, i nomenar els seus òrgans executius.

d) Administrar el patrimoni i la resta de béns de què dispose per complir els fins i aconseguir els objectius que l'Acadèmia es proposa.

e) Subscriure contractes per a la realització de serveis i per a la disposició de fons i propietats o drets que estiguen sota el seu control, de conformitat amb les atribucions que són aplicables a aquesta classe d'institucions de dret públic.

f) Realitzar qualsevol altre acte o disposició que, de conformitat amb els presents estatuts i la resta de legislació vigent, siguen necessaris i convenients per al desenvolupament institucional de l'Acadèmia.

*Article 6. Col·laboració interinstitucional*

1. Al marge de la seua col·laboració amb les administracions públiques, l'Acadèmia col·laborarà estretament amb les tres delegacions del Col·legi Oficial de Fisioterapeutes de la Comunitat Valenciana a Castelló, Alacant i València.

2. L'Acadèmia ha de fomentar i mantindrà relació amb totes les universitats, públiques o privades, que tinguen activitats de docència i investigació en l'àmbit de les ciències de la fisioteràpia; de manera especial amb les universitats de la Comunitat Valenciana, amb les quals durà a terme la realització d'activitats conjuntes mitjançant els acords, protocols o convenis de col·laboració corresponents.

3. Així mateix, es relacionarà i interactuarà amb les diverses associacions i societats científiques de l'àmbit de la fisioteràpia que legalment es constituïsquen, i especialment amb aquelles que radiquen a la Comunitat Valenciana, i cooperarà amb totes les entitats, corporacions, associacions, acadèmies de ciències afins i organitzacions que vulguen contribuir al millor compliment dels seus fins i al desenvolupament de les seues funcions, sempre mitjançant els acords, protocols o convenis de col·laboració corresponents.

4. L'Acadèmia també mantindrà relacions amb les administracions públiques, i amb entitats privades amb les quals puga coincidir en l'interès del desenvolupament i la promoció de la fisioteràpia.

**TÍTOL II**

**De les persones integrants de l'Acadèmia**

CAPÍTOL I

*Classes, requisits i característiques*

*Article 7. Integrants de l'Acadèmia i les seues classes*

1. Les i els integrants de l'Acadèmia de Fisioteràpia de la Comunitat Valenciana (AFISCV), que podran ser tant persones físiques com jurídiques, es denominaran «acadèmiques» o «acadèmics», i tindran la consideració següent:

a) De número

b) Corresponent

c) D'honor

d) De número emèrit.

Les i els acadèmics de número, engloben els acadèmics i acadèmiques promotors fundadors, que adquireixen automàticament aquesta imprescriptible condició des del moment de constitució de l'Acadèmia, i els qui s'adherisquen posteriorment i s'accepten en la condició d'integrants de l'Acadèmia, que han de ser persones de reconegut prestigi intel·lectual o professional de la fisioteràpia i que, reunint els requisits previstos als estatuts, resulten elegides per acord del Ple conforme al procediment establert.

El seu tractament serà d'Il·lustríssim Senyor o Il·lustríssima Senyora. L'Acadèmia estarà constituïda per un mínim de deu i un màxim de cinquanta acadèmiques o acadèmics de número.

Els acadèmics i acadèmiques corresponents són els qui, havent estat admesos com a acadèmiques o acadèmics electes, no haguessen complert, per qualsevol raó, l'obligatòria condició estatutària de la lectura en el termini del discurs d'ingrés.

També tenen la consideració d'acadèmiques o acadèmics corresponents, les i els acadèmics de número que no reunisquen, durant dos exercicis seguits, un mínim del cinquanta per cent d'assistència a les sessions de l'Acadèmia; circumstància que serà degudament comunicada per la secretària o secretari general a la persona interessada, moment en què tindrà efecte.

Podran ser acadèmiques o acadèmics corresponents les i els acadèmics de número que ho sol·liciten per motius personals, la qual cosa comportarà la seua baixa en la plaça com a acadèmiques o acadèmic de número.

Acadèmics de número emèrits

Els Acadèmics de número passaran automàticament a ser acadèmics de número emèrits en complir vuitanta anys, i els que ho sol·liciten, per motius justificats, a qualsevol edat.

Els acadèmics de número  emèrits podran utilitzar el títol d'acadèmic de número  emèrit, així com avalar propostes d'acadèmics de número  i acadèmics corresponents i de totes aquelles representacions i activitats que no estiguin expressament rebutjades als Estatuts o als Reglaments.

El pas a acadèmic de número emèrit suposa deixar vacant la plaça acadèmica de número.

Les i els acadèmics d'honor seran els qui l'Acadèmia designe per invitació, en tractar-se de persones, físiques o jurídiques, espanyoles o estrangeres, de reconegut prestigi, que hagen demostrat uns mèrits i vàlua personal i professional, i una col·laboració en el camp de la fisioteràpia o ciències afins, que done lloc al seu reconeixement i nomenament com a integrants d'honor de l'Acadèmia.

Tindran el mateix tractament que les i els acadèmics de número.

2. L'Acadèmia estarà composta per cinquanta acadèmiques o acadèmics de número, cinquanta acadèmiques o acadèmics corresponents, a més de les i els acadèmics de número emèrits i d'honor que es puguen designar.

3. Per acord del Ple adoptat per majoria absoluta es pot ampliar, raonadament, sense necessitat de reforma estatutària i d'acord amb els procediments d'admissió que, si escau, siguen procedents, el nombre d'acadèmiques o acadèmics inicialment integrants de la corporació.

*Article 8. Requisits i característiques dels seus integrants*

1. Les i els integrants acadèmics de número podran ser persones físiques amb domicili a la Comunitat Valenciana, o persones jurídiques amb almenys una seu o delegació en l'àmbit territorial de l'Acadèmia.

Les i els membres acadèmics numeraris actuaran amb veu i vot a les reunions que dels òrgans de govern i representació se celebren; no així les i els acadèmics corresponents, d'honor i numeraris emèrits, que podran tindre veu però no vot.

2. S'exigirà per a les persones físiques, que compten amb la condició de ser professionals de la fisioteràpia, amb una dilatada trajectòria i prestigi al seu camp, i tindre la condició acadèmica de doctora o doctor.

3. Pel que fa a les persones jurídiques, han de ser entitats on la seua activitat principal tinga estreta relació amb la Fisioteràpia, bé en el camp laboral o professional o bé en el camp acadèmic. El seu representant davant l'Acadèmia, que actuarà com a acadèmica o acadèmic numerari en nom de l'entitat, haurà de ser professional de Fisioteràpia amb una dilatada trajectòria i prestigi professional i tindre així mateix la condició de doctora o doctor.

4. Les i els acadèmics d'honor seran designats per la mateixa Acadèmia, el domicili o residència de la qual podrà ser-ho en qualsevol altre lloc, no necessàriament a la Comunitat Valenciana, primant així les qualitats de reconegut prestigi i vàlua personal o professional que motiven el seu nomenament, no sent necessària la condició acadèmica de doctora o doctor. Per fer-ho haurà de tindre el suport la seua designació o proposta per la Junta de Govern o almenys tres integrants de l'Acadèmia, els quals la proposaran a sotmetiment del Ple.

5. La sol·licitud d'adhesió de les i els acadèmics numeraris haurà de tindre el suport de la Junta de Govern o, almenys tres integrants de l'Acadèmia, i s'adreçarà a qui tinga la presidència de l'Acadèmia indicant, juntament amb les dades personals, un correu electrònic vàlid a efectes de comunicacions i notificacions, així com tota la documentació que es considere necessària per acreditar el compliment dels requisits exigits.

6. Les sol·licituds de les persones jurídiques, organitzacions i entitats hauran de vindre recolzades a més pel corresponent acord dels seus òrgans de govern, i contindran les dades identificatives i requisits del seu representant davant l'Acadèmia, sustentat per l'aportació de la documentació corresponent o currículum.

7. Totes les sol·licituds d'acadèmiques i acadèmics numeraris i d'honor se sotmetran al Ple, que decidirà l'admissió per majoria de vots emesos entre les i els acadèmics numeraris assistents. La proposta haurà de ser acompanyada de l'historial, els mèrits, els càrrecs i els títols que la justifiquen.

En tots els casos, quan s'advertisca la manca de qualsevol document necessari per a la tramitació de les sol·licituds, o quan a criteri de la Junta de Govern o si escau del Ple, resulte insuficient l'aportada o haja de ser completada o aclarida, es comunicarà a la persona interessada aquesta incidència mitjançant correu electrònic o notificació personal, concedint-li el termini màxim de deu dies per esmenar l'omissió o completar la documentació; tot això amb l'advertiment que si no es dugués a terme en aquest termini, s'entendrà que renuncia a la tramitació del seu ingrés a l'Acadèmia i se'n procedirà a l'arxiu; podent no obstant instar nova sol·licitud transcorregut almenys sis mesos des del seu arxiu.

CAPÍTOL II

*De les baixes, provisió de vacants, i remuneració de les i els acadèmics*

*Article 9. Causes de baixa*

1. La pertinença a l'Acadèmia es considera sempre voluntària, per la qual cosa els seus integrants podran sol·licitar lliurement la seua baixa mitjançant notificació a qui la presidisca, que tindrà efectes des que es comunique estenent-se rebut i registre de la seua presentació i data, i sent comunicada al Ple a la sessió següent que se celebre.

2. Així mateix, el Ple podrà excloure qualsevol integrant per greu incompliment dels deures assumits o per apartar-se de les finalitats de l'Acadèmia, sempre mitjançant audiència de la persona afectada i per resolució motivada, en la forma que es determine en aquests estatuts.

Per tant, la condició d'acadèmica o acadèmic es perd per les causes següents:

a) acadèmics/ques numeraris/àries:

– Per baixa voluntària manifestada per escrit.

– Per mort o invalidesa que afecte la persona en la seua capacitat intel·lectual; i per dissolució o cessament en l'activitat en el cas de les persones jurídiques.

– Per deixar de reunir qualsevol dels requisits exigits per ingressar a l'Acadèmia, que s'han de mantindre, així com la de complir l'obligació de discurs d'ingrés en la forma que s'establisca.

– Per passar a acadèmica o acadèmic corresponent, voluntàriament o en els supòsits establerts estatutàriament.

– Per passar a acadèmica o acadèmic numerari emèrit, en complir l'edat de 80 anys segons ho estableix aquests estatuts.

– Per qualsevol causa de descrèdit, incompliment greu de les obligacions amb l'Acadèmia o amb els seus integrants, o per dur a terme activitats contràries als interessos d'aquesta, amb l'expedient previ i amb audiència de la persona interessada.

– Per imposició de sanció prevista estatutàriament, que supose la seua expulsió, amb audiència prèvia i decisió motivada.

b) Pel que fa a les i els acadèmics d'honor, no els són aplicables les causes de baixa quant a l'obligació de discurs d'ingrés.

3. Només per a les possibles baixes contemplades amb caràcter de faltes disciplinàries serà preceptiva l'existència d'expedient informatiu previ, substanciat d'acord amb els estatuts i sempre amb audiència de la persona interessada que garantisca el seu dret de defensa, sent preceptiu informe o proposta de la Junta de Govern i acord de sanció pel Ple.

En la resta de supòsits, que no tenen la naturalesa de faltes disciplinàries, serà la Junta de Govern la que demanarà la documentació i informació, realitzarà les oportunes comunicacions o notificacions, i l'elevarà al Ple per ratificar la baixa, quan escaiga, per decidir el més convenient sobre la provisió de la vacant.

*Article 10. De les vacants*

1. La Junta de Govern anunciarà públicament, de la manera que considere oportuna, les vacants d'acadèmiques o acadèmics numeraris, i es podrà anunciar al *Diari Oficial de la Generalitat Valenciana*. Entre la data de l'anunci de la vacant i la nova elecció ha de transcórrer almenys un mes.

Produïda una vacant per qualsevol circumstància, la Junta de Govern procedirà a formular proposta de possible aspirant a acadèmiques o acadèmic numerari, si n'hi hagués, elevant-lo al Ple per a la seva decisió.

2. Per a la provisió de la plaça en qüestió, les candidatures seran presentats per tres acadèmiques o acadèmics numeraris, juntament amb el seu*curriculum vitae*, amb una carta de la persona interessada donant la seua conformitat a la proposta, tots dos per duplicat. Un mateix Acadèmic o Acadèmica no podrà presentar dos o més aspirants per a la mateixa vacant. En cas de no existir cap candidatura, es comunicarà al Ple aquesta circumstància.

3. Per procedir a l'elecció del nou acadèmic o acadèmica, caldrà la convocatòria del Ple. Per ser elegit acadèmic o acadèmica en primera votació, s'haurà d'obtindre el vot favorable de les dues terceres parts de les i els acadèmics numeraris amb dret a votar, admetent-se el vot mitjançant carta adreçada a la secretaria general dels que no puguen assistir justificadament a la sessió.

Si en primera votació cap candidatura resulta triada, es procedirà seguidament a una segona votació, en què n'hi haurà prou amb l'obtenció de la meitat més una de les i els presents.

Totes les votacions seran secretes i amb papereta tancada i la votació es farà en una sola sessió. Les i els acadèmics l'elecció dels quals haja sigut aprovada seran proclamats electes a la mateixa sessió.

4. A aquests efectes, la Junta de Govern haurà d'elaborar i tindre actualitzada, i a disposició del Ple, la relació corresponent d'aquelles persones que puguen estar interessades o puguen reunir les condicions de ser convidades per tindre la condició d'acadèmiques o acadèmics numeraris. Per això es crea la figura de la «candidata o candidat a acadèmic numerari», podent entrar a formar part d'aquesta condició els qui; sent professionals de la fisioteràpia, tinguen la condició de doctora o doctor o es comprometen a ostentar-la en el termini màxim de dos anys.

5. Les i els candidats no tindran drets ni obligacions; no obstant això, podran ser convidats a participar en les reunions del Ple de l'Acadèmia, sense dret a vot, podent exposar el seu criteri sol·licitant la paraula a la presidència, que els cedirà el seu ús sempre que no hi haja oposició pel Ple. Les persones candidates també podran ser convidades a les activitats que l'Acadèmia realitze, sotmetent-se a les normes i els criteris que s'establisquen.

*Article 11. Remuneració de les i els acadèmics*

1. El càrrec d'acadèmica o acadèmic no serà remunerat; no obstant això, en cas que l'Acadèmia dispose de fons suficients, es poden establir i percebre despeses de representació per acudir a actes en nom de l'Acadèmia, suplint així els possibles pagaments i abonaments, sempre que prèviament s'haja aprovat pel Ple la partida corresponent, bé de manera general o de manera particular per al cas concret. Aquesta partida econòmica haurà de figurar als pressupostos de l'Acadèmia.

2. La gestió de les dites despeses serà assumida per la Junta de Govern i pel tresorer quant al control de pagaments.

CAPÍTOL III

*Del discurs d'ingrés i presa de possessió*

*Article 12. Discurs d'ingrés a l'Acadèmia*

1. És obligació que hauran de complir inexorablement les i els acadèmics de número, una vegada acceptats, la de preparar i tindre confeccionat el discurs d'ingrés, que haurà de remetre a la Junta de Govern en el termini màxim de sis mesos.

2. La lectura del discurs haurà de dur-se a terme dins dels dos mesos següents a la seua remissió, a aquest efecte es convocarà al Ple en sessió de caràcter solemne i extraordinari.

3. Quan per qualsevol circumstància l'acadèmica o l'acadèmic no presente aquest discurs en el termini assenyalat, se'l requerirà per la presidència per termini de quinze dies, perquè o bé presente el discurs o, en altre cas, acredite les causes que ho impedeixen.

4. Si les causes al·legades fossin suficient motiu, segons el parer de la Junta de Govern, se li atorgarà una pròrroga de tres mesos. Si per contra, no acredita cap causa, aquestes no fossen suficients, o deixa transcórrer el termini de quinze dies sense cap al·legació, se li comunicarà que ha caducat el seu nomenament i es considerarà la seua plaça com a vacant, passant a la condició d'acadèmica o acadèmic corresponent.

*Article 13. Presa de possessió de la plaça d'acadèmica o acadèmic*

1. La presa de possessió es produirà de manera immediata i en el mateix acte solemne, en la forma i el protocol que s'establisca, una vegada finalitzada la lectura del discurs d'ingrés en el cas de les persones físiques.

2. Mentre no es produïsca la lectura del discurs d'ingrés, es mantindrà la condició d'acadèmica o acadèmic numerari sense possessió de plaça, gaudint de tots els drets i les obligacions que els estatuts estableixen excepte els de sufragi. Una vegada esgotat el temps concedit per a la lectura del discurs esmentat, es passarà a la condició d'acadèmica o acadèmic corresponent.

3. En el cas de persones jurídiques, s'entendrà que prenen possessió una vegada s'accepte l'admissió, ja que és voluntari l'acte de lectura del discurs d'ingrés a l'Acadèmia.

**TÍTOL III**

**Organització de l'Acadèmia**

CAPÍTOL I

*Òrgans de Govern, direcció i càrrecs. Naturalesa*

*Article 14. Òrgans i càrrecs de l'Acadèmia*

L'Acadèmia té com a òrgans de govern i càrrecs, els següents:

a) El Ple de l'Acadèmia.

b) La Junta de Govern.

c) Presidenta o president.

d) Vicepresidentes i vicepresidents.

e) Secretària o secretari general.

f) Vicesecretària o vicesecretari.

g) Tresorera o tresorer.

h) Vicetresorera o vicetresorer.

i) Vocals.

*Article 15. Naturalesa i característiques*

1. Els càrrecs no seran retribuïts, no obstant, si el pressupost ho permet, s'atendran les despeses de representació dels qui integrin la junta de govern que ocasione l'exercici dels seus càrrecs i que s'hauran de justificar.

2. Es considera òrgan suprem de govern el Ple d'acadèmiques i acadèmics, i també és considerat òrgan de govern i representació la presidenta o president.

3. La Junta de Govern és l'òrgan de direcció de l'Acadèmia.

4. La representació de l'Acadèmia l'ostentarà la Presidenta o President, amb la facultat de delegar si ho considera necessari, sempre que hi haja motius que ho aconsellen, i designant expressament la persona de la Junta de Govern a qui li concedisca aquesta facultat per a l'acte o actes concrets.

5. En un futur es poden crear comissions o grups de treball per a un millor funcionament de l'Acadèmia, la composició de la qual es determinarà per acord del Ple a proposta de la Junta de Govern. En tot cas, a les comissions o grups de treball que es creen la direcció correspondrà a la Presidenta o President de l'Acadèmia, sense perjudici de la facultat de delegació.

CAPÍTOL II

*Del Ple de l'Acadèmia. Composició*

*Article 16. El Ple*

L'òrgan suprem de govern de l'Acadèmia és el Ple d'acadèmiques i acadèmics, integrat pel col·lectiu format per les i els acadèmics numeraris. El seu número no pot ser mai inferior a deu ni superior a cinquanta.

*Article 17. Composició del Ple*

1. El Ple estarà format per la totalitat de les i els acadèmics de número. Podran assistir amb veu, però sense vot, les i els acadèmics corresponents, acadèmics numeraris emèrits i acadèmics d'nonor que siguen convocats a la sessió, i en condició de convidats les i els candidats a Acadèmic, que per la seua condició no tenen dret a vot i només hi poden intervindre quan ho sol·liciten i se'ls concedisca l'ús de la paraula.

2. Entre els seus integrants es triará una presidenta o president de l'Acadèmia, que té el tractament d'excel·lentíssima senyora o excel·lentíssim senyor en totes les comunicacions i actes oficials de l'Acadèmia.

3. El nomenament de la presidenta o president del Ple comportarà també el càrrec de presidenta o president de la Junta de Govern de l'Acadèmia.

CAPÍTOL III

*De les reunions del Ple i les seues funcions*

*Article 18. Convocatòries del Ple. Adopció d'acords*

1. El Ple, prèvia convocatòria, es reunirà almenys una vegada a l'any, i tantes vegades siga necessari a instàncies de qui el presidisca.

2. Les i els Acadèmics seran convocats preferentment mitjançant correu electrònic, que hauran de facilitar i mantindre actiu i comunicar qualsevol canvi o incidència, bastant com a acreditació la remissió efectuada que diligenciarà i custodiarà la secretària o secretari general.

3. Haurà de mediar almenys deu dies des de la convocatòria fins a la data de la sessió, llevat de casos d'urgència, que podrà realitzar-se la convocatòria per qualsevol mitjà diferent com telèfon, fax, o missatge per mòbil, i mitjançant tan sols, com a mínim, vint-i-quatre hores.

4. En la convocatòria s'expressaran ordenadament els punts a tractar, lloc i hora de celebració, sense que siga possible representació ni delegació, i seran vàlids tots els acords que s'adopten, segons les majories establides i que es requerisquen estatutàriament, obligant per igual tant assistents com absents.

5. En principi els acords del Ple s'adoptaran per majoria simple dels qui hi assistisquen, llevat dels casos en què aquests estatuts determinen una majoria diferent o qualificada.

6. El vot de la presidenta o president de l'Acadèmia serà diriment en cas d'empat, llevat que els estatuts disposen el contrari.

*Article 19. Funcions del Ple*

Li correspon al Ple conèixer, pronunciar-se i decidir sobre les matèries següents:

a) L'elecció, entre els seus integrants, del president/a, vicepresident/a I, vicepresident/a II, secretari/ària general, vicesecretari/ària, tresorer/a, vicetesorer/a i vocals de la Junta de Govern .

b) Examinar i, si s'escau, aprovar els comptes de l'Acadèmia, els balanços i els pressupostos, que presente la Junta de Govern, així com determinar els mitjans per finançar-los.

c) L'aprovació de la memòria anual

d) L'aprovació de les quotes de l'Acadèmia, si es consideren oportunes.

e) L'admissió de les i els acadèmics numeraris, i provisió de les vacants que es puguen produir.

f) L'aprovació o la censura de la gestió de la Junta de Govern o de qualsevol dels seus integrants.

g) L'aprovació de segregació, fusió o absorció de l'Acadèmia, que requerirà el vot favorable que s'establisca legalment o estatutàriament; sense perjudici del compliment de les exigències normatives que siguen procedents.

h) Les facultats disciplinàries, com a òrgan resolutori i sancionador, amb l'elevació prèvia de l'expedient tramitat per la Junta de Govern.

i) La dissolució de l'Acadèmia, mitjançant la majoria de vots que s'establisca legalment o estatutàriament. En qualsevol cas, serà causa de dissolució, sense necessitat d'adoptar cap acord, quan el nombre d'acadèmiques i acadèmics siga menor de deu.

j) La modificació total o parcial dels presents estatuts, així com l'aprovació de normes de règim intern; tot això amb les majories legals o estatutàries necessàries, sense perjudici del compliment de les exigències legals i aprovació del Consell quan sigui preceptiu.

k) Totes aquelles funcions que no es reserven expressament a la Junta de Govern.

CAPÍTOL IV

*De la Junta de Govern. Funcionament i composició*

*Article 20. Càrrecs de la Junta de Govern*

1. La Junta de Govern és l'òrgan de direcció i administració de l'Acadèmia, amb funcions per resoldre aquells assumptes que no estiguen expressament reservats al Ple o per als quals aquest li puga delegar.

2. Els seus integrants han de tindre la condició d'acadèmiques o acadèmics de número, i es compon de:

– President/a de l'Acadèmia.

– Vicepresidents/es, en nombre màxim de dos.

– Secretari/ària general

– Vicesecretari/ària

– Tresorer/a

– Vicetresorer/a

– Vocals, el nombre dels quals no podrà ser més de deu.

3. La primera Junta de Govern de l'Acadèmia, que tindrà la naturalesa de constituent, queda eximida del requisit de presa de possessió i lectura del discurs d'ingrés, sense perjudici que no obstant els integrants, que tindran la condició de persones promotores o fundadores, ho han de dur a terme en un termini no superior a un any, prorrogable per un altre any més si ho sol·liciten, en consideració a la càrrega que suposa compaginar els càrrecs que ocupen.

4. Per ser membre de la Junta de Govern caldrà inexcusablement ser acadèmic de número.

5. Tots els càrrecs seran honorífics i gratuïts.

*Article 21. Són funcions de la Junta de Govern*

a) Vetllar pel compliment del que disposen els estatuts de l'Acadèmia i executar els acords del Ple.

b) Dirigir i administrar l'Acadèmia en benefici de la corporació, resolent les qüestions de la gestió adequada.

c) Elaborar i aprovar el reglament de règim intern, que serà elevat al Ple per a la seua aprovació definitiva.

d) Dirigir i coordinar les relacions entre l'Acadèmia i altres entitats i els organismes autonòmics, nacionals, comunitaris europeus o estrangers.

e) Aprovar els convenis i acords de col·laboració oportuns amb altres Acadèmies, amb les administracions públiques, amb universitats i organitzacions no governamentals, així com amb entitats privades relacionades amb els seus fins, vetllant pel seu compliment i eficaç desenvolupament.

f) Elaborar el pressupost anual d'ingressos i despeses, així com el balanç de comptes i resultats, elevant-los al Ple per a la seua aprovació.

g) Elaborar el projecte del Pla d'actuacions i de la memòria anual d'activitats.

h) La creació de comissions o grups de treball permanents o temporals.

i) Proveir la cobertura de les vacants produïdes d'acord amb les necessitats de l'Acadèmia.

j) Realitzar convocatòries de les activitats, sessions i actes de l'Acadèmia.

k) Realitzar les convocatòries d'«acadèmics corresponents» i procedir a la seua designació, que haurà de ser ratificada pel Ple.

l) Proposar el nomenament d'acadèmics d'honor.

m) Convocar els concursos per a l'adjudicació de premis, beques i distincions d'acord amb les característiques fixades pel Ple, i designar el jurat que haja de resoldre cadascun.

n) Procedir a la designació, si escau, d'integrants col·laboradors.

o) Designar l'acadèmica o acadèmic de número que haja de pronunciar el discurs inaugural anual de l'Acadèmia.

p) Conéixer i informar de tots els assumptes que hagen de ser tractats en el Ple.

q) Designar el càrrec de bibliotecària o bibliotecari entre els Vocals de la Junta de Govern.

r) Totes les altres que s'extraguen dels estatuts, del Reglament de règim interior i de la normativa general aplicable, així com totes aquelles que no vinguen expressament atribuïdes en exclusiva a altres òrgans acadèmics.

*Article 22. Requisits per al seu funcionament i convocatòries*

1. Per a la vàlida constitució de la Junta de Govern, es requerirà l'assistència personal d'almenys la meitat dels seus components, i necessàriament entre els seus integrants haurà de concórrer la presidenta o president i la secretària o secretari general, o els qui els substituïsquen i per absència motivada.

2. En cas que convocada la Junta de Govern degudament, aquesta no puga celebrar-se per falta de quòrum, la presidenta o el president procedirà a nova convocatòria dins de les quaranta-vuit hores següents, fixant data i hora i amb el mateix ordre del dia, i advertint de la circumstància de ser segona convocatòria amb recordatori exprés als qui no van acudir a la primera. En aquesta segona convocatòria, que no se subjectarà a quòrum, es podran adoptar acords pels seus assistents, i en cas que no assistisquen almenys la meitat dels seus components, s'elevaran al Ple els acords adoptats i les absències produïdes i no justificades, a fi que aquest ratifique les decisions adoptades.

3. La Junta de Govern podrà requerir la presència d'altres acadèmiques o acadèmics que no en formen part per tractar d'assumptes concrets. En aquest cas, aquests integrants participaran en les deliberacions i se sotmetran a les qüestions que se sol·liciten, però no participaran en les decisions ni tindran vot per a la resolució de la qüestió de què es tracte.

4. La Junta de Govern de l'Acadèmia serà convocada per la presidenta o el president tantes vegades com ho considere necessari, i en tot cas almenys amb una periodicitat d'una vegada al trimestre. La seua convocatòria s'efectuarà mitjançant la utilització preferentment de correu electrònic, llevat de casos d'urgència en què es podrà fer per qualsevol altre mitjà, telefònic, fax o missatge per mòbil. S'hi reflectiran els punts a tractar, lloc i hora de celebració.

5. La presidenta o president, o qui el substituïsca, dirigirà el debat i la secretària o secretari general, o qui el substituïsca, estendrà acta de la sessió que, amb el vistiplau de la presidència serà aprovada per les i els assistents, prèvia la seua lectura, a la mateixa sessió, i es remetrà per correu electrònic a la resta d'integrants de la Junta de Govern perquè en tinguen coneixement.

6. Els acords de la Junta de Govern s'adoptaran per majoria simple dels seus assistents, sent diriment el sentit del vot de la presidenta o president, o qui el substituïsca, en cas d'empat.

7. En qualsevol cas, si qui resulte triat presidenta o president no convoca Junta de Govern en els terminis i periodicitat establerts, podrà ser requerit per a això per la resta d'integrants del dit òrgan, amb expressió dels assumptes a tractar, obligant-lo a portar-lo a terme dins dels deu dies següents; i cas de no fer-ho en aquest termini, els qui ho requereixen podran convocar i celebrar Junta de Govern en els cinc dies següents, designant presidència accidental de la Junta de Govern que així se celebre, que recaurà en la o l'integrant de major edat, i elevant al Ple, posteriorment, les esmentades circumstàncies per determinar les possibles responsabilitats a què siguen procedents, així com de la revisió i validesa de tot allò acordat.

8. En cada Junta de Govern que se celebre s'han d'incloure sempre, com a punt de l'ordre del dia, les sol·licituds o peticions de nous ingressos per elevar-les davant el Ple quan siga procedent.

*Article 23. Els acords i la seva constància*

1. Tant els acords del Ple com els de la Junta de Govern seran immediatament executius, servint de base en allò que siga necessari la certificació que dels mateixos conste en l'acta corresponent, expedida, si escau, per la secretària o secretari general amb el vistiplau de la presidència.

2. En l'Acadèmia es duran obligatòriament els llibres següents:

a) El llibre d'integrants, en què constaran els seus noms i cognoms, professió, domicili i altres circumstàncies rellevants a aquest efecte, especificant els càrrecs que exerceixen o hagen exercit en l'Acadèmia. L'Acadèmia custodiarà les dades amb les mesures derivades de la legislació general de protecció de dades.

b) El llibre d'actes de les sessions del Ple.

c) El llibre d'actes de les sessions de la Junta de Govern.

d) Els llibres de la comptabilitat, en què figuraran tots els ingressos i les despeses de l'Acadèmia, precisant-se la procedència dels ingressos i la inversió efectuada de les despeses.

3. Per a la millor constància dels acords s'han d'incorporar gradualment els mitjans i les tècniques més avançats admesos en dret, sempre que es garantisca l'autenticitat i el contingut de les actes.

*Article 24. Confidencialitat*

Tots els assumptes tractats, tant al Ple com en la Junta de Govern, tindran caràcter confidencial, per la qual cosa les i els acadèmics s'abstindran de fer públics, excepte autorització expressa de la presidència de l'Acadèmia, els acords adoptats i les discussions prèvies que s'hagen produït.

*Article 25. Falta d'assistència a les convocatòries*

1. Les i els integrants pertanyents a la Junta de Govern tenen l'obligació d'assistir a les sessions que se celebren quan siguen convocats. L'absència reiterada, i no justificada, a quatre sessions, donarà lloc a la baixa en el càrrec que es tinga en aquesta Junta de Govern.

2. Es considera reiteració quan, sense cap justificació, es produisca la no assistència a dues sessions consecutives o alternes dins del mateix any. Tota justificació s'haurà de remetre, bé abans de començar la sessió, o bé dins de les vint-i-quatre hores següents de la seua celebració.

3. Quan es done lloc a la baixa en el càrrec per aquestes causes, cal atenir-se al que disposen els articles 33 i 34 d'aquests estatuts.

CAPÍTOL V

*De la presidenta o president i la resta de càrrecs de la Junta de Govern i les seues funcions*

*Article 26. De la presidenta o president*

1. La Presidenta o President ostentarà la màxima representació de l'Acadèmia, i podrà delegar-ne la representació en la forma prevista estatutàriament, i serà considerat com a òrgan de govern de l'Acadèmia, amb tractament d'Excel·lentíssima o Excel·lentíssim.

2. Correspon a la presidenta o president:

a) Representar legalment l'Acadèmia.

b) Convocar, presidir i alçar les sessions del ple, de la Junta i de les comissions, així com dirigir les seues deliberacions.

c) Ordenar els pagaments i autoritzar les actes, correspondència i certificacions amb el  seu vistiplau.

d) Complir i fer complir els estatuts i els acords que s'adopten per reglament.

e) Atorgar poders de representació processal a favor de procuradors/ores dels tribunals i lletrats/ades.

f) Ostenta la facultat de signatura de tot tipus de documents, contractes i convenis, bé per si sol, juntament amb altres càrrecs o prèvia autorització del Ple quan es requerisca estatutàriament.

g) Adoptar qualsevol mesura urgent que la bona marxa de l'Acadèmia requerisca, sense perjudici de donar-ne compte, posteriorment a la Junta de Govern.

h) Qualsevol altra funció que li atribuïsquen els estatuts i no corresponga a altres òrgans d'acord amb les normes aplicables.

*Article 27. De les vicepresidentes o vicepresidents*

1. La persona titular de qualsevol de les vicepresidències substituirà pel seu ordre, en les seves funcions, la persona titular de la presidència, en cas de delegació, vacant, absència o incapacitat, amb les mateixes atribucions i en condició de «vicepresidenta o vicepresident en funcions de presidenta o president»

2. Col·laborarà amb la Presidència en les funcions que aquesta li encomane i informarà dels escrits i els assumptes que l'Acadèmia sotmeta al seu examen.

*Article 28. De la secretària o secretari general*

L'Acadèmia tindrà una secretària o secretari general, que serà triat pel Ple en la forma prevista als estatuts, i podrà ser-ho també de les comissions que es puguen crear en un futur.

Són les seues funcions les següents:

a) Efectuar, per ordre de la presidència, la convocatòria del Ple, de la Junta de Govern i, si escau, de les comissions.

b) Redactar les actes de les sessions i expedir els certificats, que signarà juntament amb qui presidisca l'Acadèmia.

c) Totes aquelles funcions inherents a la seua condició de secretària o secretari general, les que es preveuen en aquests estatuts i les que li encomanen el Ple o la Junta de Govern de l'Acadèmia.

*Article 29. De la vicesecretària o vicesecretari*

Són les seues funcions les següents:

a) Substituir en les seues funcions la persona titular de la secretària general, en cas de delegació, vacant, absència o incapacitat, amb les mateixes atribucions.

b) Col·laborar amb la Presidència en les funcions que aquesta li encomane i informarà dels escrits i els assumptes que l'Acadèmia sotmeta al seu examen.

c) Totes aquelles funcions que li encomane el Ple o la Junta de Govern de l'Acadèmia.

*Article 30. De la tresorera o tresorer*

La Tresorera o Tresorer serà elegit pel Ple en la forma prevista en aquests estatuts, i li corresponen les funcions següents:

a) Portar la comptabilitat en els termes que legalment siguen procedents.

b) Efectuar els ingressos i els pagaments que ordene l'òrgan competent de l'Acadèmia.

c) Elaborar i presentar conjuntament amb la Presidència el pressupost anual i el corresponent Balanç, facilitant les auditories sol·licitades per la junta.

d) Portar l'inventari dels béns de l'acadèmia

e) Donar compte a la presidència i a la Junta de Govern de les necessitats observades i de la situació de tresoreria.

f) Totes aquelles funcions inherents a la seua condició de tresorera o tresorer, les que es contemplen en aquests estatuts i totes les que se li encomanen pel Ple o per la Junta de Govern.

*Article 31. De la vicetresorera o vicetresorer*

La vicetresorera o vicetresorer auxiliarà la tresorera o tresorer en el desenvolupament de les seues funcions i el substituirà en cas de vacant, absència o malaltia.

*Article 32. De les i els vocals*

1. Les i els vocals tenen com a funcions, les que els siguen encomanades per delegació de la resta d'integrants de la Junta de Govern, i fonamentalment funcions de suport o substitució d'aquests en actes quan els siga impossible per raons d'agenda i totes les que els siguen encomanades pel Ple.

2. Una de les funcions que assumiran les i els vocals serà la referent a bibliotecària o bibliotecari, per al millor maneig i ordre del material i fons d'obres i informes de l'Acadèmia. Si no hi ha Vocal, aquesta funció l'assumirà la tresorera o tresorer.

CAPÍTOL VI

*Elecció dels càrrecs. Durada i provisió de vacants*

*Article 33. Elecció, durada i vacants dels càrrecs*

1. Serà el Ple d'Acadèmics el que designe tots els càrrecs de la Junta de Govern de l'Acadèmia, prèvia convocatòria a aquest efecte.

2. Podran exercir qualsevol dels càrrecs, qualsevol integrant d'entre les i els acadèmics numeraris, prèvia sol·licitud per escrit que es presentarà a la Junta de Govern dins dels deu dies a comptar des del següent de la seua convocatòria.

3. L'elecció de les i els integrants de la Junta de Govern serà per votació individual, directa i secreta de les i els acadèmics de número  reunits en ple. Les candidatures s'han de presentar en llistes tancades i completes, amb expressió de tots els càrrecs. De no concórrer més que una candidatura, el Ple procedirà sense cap altre tràmit a la seua proclamació.

4. Les paperetes s'inseriran en una urna. Són nul·les les paperetes esmenades o amb ratllades, i les que resulten il·legibles o designen persones que no tinguen la condició de candidata o candidat.

5. S'ha d'elegir qui obtinga un nombre més alt de vots entre les candidatures a cadascun dels càrrecs, i si hi ha empat per a la designació de qualsevol d'ells, el Ple ha de procedir a una segona votació entre les candidatures que hagen resultat amb el mateix nombre de vots; en cas de persistir aquesta situació, es designarà la que porte més temps pertanyent a l'Acadèmia, i en cas d'igualtat a la de més edat.

*Article 34. Durada dels càrrecs. Provisió de vacants*

1. Tots els càrrecs tenen una durada de quatre anys i poden ser reelegits.

2. Si es produeixen vacants al llarg del mandat, els càrrecs vacants seran automàticament ocupats fins al seu terme per les respectives persones substitutes: la Presidència per la Vicepresidència en funció del seu ordre nominal; la Secretaria General per la Vicesecretaria; el tresorer o tresorera pel vicetresorer o vicetresorera.

3. Si per qualsevol circumstància les vacants donen lloc a una reducció de la Junta de Govern de menys de tres integrants, cessaran tots els càrrecs vigents i es convocarà el Ple per a nova designació per un nou període de quatre anys.

**TÍTOL IV**

**Drets i deures de les i els integrants de l'Acadèmia.**

**Règim disciplinari**

CAPÍTOL I

*Dels drets dels seus integrants*

*Article 35. Drets de les i els acadèmics de número*

Les i els acadèmics de número tenen les següents prerrogatives:

1. Participar en la gestió corporativa i, per tant, exercir el dret de vot i el d'accés, si escau, als llocs i càrrecs directius, segons el que regula aquests estatuts, amb tots els drets i responsabilitats inherents al càrrec que ocupen.

2. Participar amb veu i vot, a totes les reunions del Ple que se celebren.

3. Proposar iniciatives en l'àmbit acadèmic que hauran de ser obligatòriament estudiades i valorades per la Junta Directiva per a la seua inclusió en els programes generals de l'Acadèmia.

4. Participar en els treballs científics de l'Acadèmia i incorporar-se a les comissions en què s'integren.

5. Al tractament que li corresponga inherent a la condició d'acadèmica o acadèmic de número o al càrrec que ocupe.

6. A fer ús del símbol distintiu que s'establisca en aquests estatuts i que serà costejada pels mateixos acadèmics.

7. Percebre, amb càrrec als fons de l'Acadèmia, les dietes que corresponguen.

8. Obtindre resposta escrita per part de la Presidència a les peticions que li dirigisquen.

9. Conéixer i estar informat, puntualment, de la marxa de l'Acadèmia.

10. Ser escoltat i informat de qualsevol decisió disciplinària que l'afecte.

11. Examinar, amb la sol·licitud prèvia, els llibres d'actes de l'Acadèmia, així com demanar l'expedició de certificació dels acords que els afecten.

12. Utilitzar les dependències de l'Acadèmia en les condicions que es determine.

13. Qualsevol altre que es preveja expressament en aquest estatut, o per disposició legal.

*Article 36. Drets de les i els acadèmics corresponents*

Les i els acadèmics corresponents tindran els drets següents:

1. Ser convocats a totes les reunions del Ple que se celebren, assistint amb veu però sense vot.

2. Proposar iniciatives en l'àmbit acadèmic per a la seua valoració per la Junta Directiva.

3. Ser convidats en els treballs científics de l'Acadèmia i en les seues comissions.

4. A fer ús del símbol distintiu que s'establisca en aquests estatuts

5. Obtindre resposta, verbal o escrita per part de la Presidència, a les sol·licituds que a aquesta li dirigisquen.

6. Rebre informació de les activitats de l'Acadèmia.

7. Ser escoltat i informat de qualsevol decisió disciplinària que l'afecte.

8. Utilitzar les dependències de l'Acadèmia en les condicions que es determine.

9. Poden utilitzar aquest títol, en els escrits i les obres que publiquen, si bé amb l'obligació d'expressar la classe a què pertanyen.

10. Qualsevol altre que es preveja expressament en aquest estatut, o per disposició legal.

*Article 37. Drets de les i els acadèmics d'honor*

1. Per acord de la Junta de Govern, que requerirà la ratificació del Ple, l'Acadèmia podrà atorgar la seva Presidència d'Honor a la personalitat que, per la seua rellevància, siga considerada mereixedora d'aquest rang.

2. Així mateix, poden ser nomenats acadèmiques o acadèmics d'honor les i els numeraris que es domicilien amb ànim de permanència fora de l'àmbit territorial de l'Acadèmia.

3. Les i els acadèmics d'honor ostentaran els drets següents:

a) Concórrer als locals de la corporació.

b) Assistir a les sessions científiques i als plens ordinaris, si escau, i sempre amb veu i sense vot, no podent formar part de la Junta de Govern.

c) Utilitzar amb subjecció al Reglament de règim intern tots els mitjans d'estudi i investigació de què dispose l'Acadèmia.

d) Usar, als seus actes oficials, la medalla que corresponga a la seua categoria, descrita en aquests estatuts, així com a l'ús del tractament propi del seu rang acadèmic en les activitats i els actes de l'Acadèmia.

CAPÍTOL II

*De les obligacions dels seus integrants*

*Article 38. Obligacions de les i els acadèmics de número*

1. Les i els acadèmics de número han d'acudir a les sessions del Ple per a les quals siguen convocats, i exercir fidelment els càrrecs per als quals resulten elegits en la forma establerta en aquests estatuts, assistint assíduament a les Juntes de Govern i actes que els corresponga excepte impossibilitat per causes degudament justificades, i havent de contribuir igualment amb els seus treballs científics i estudis als fins de l'Acadèmia, i vetllar pel prestigi de l'Acadèmia.

2. Així mateix adquireixen el compromís de no realitzar actes que siguen contraris als fins i les activitats de l'Acadèmia, i a un comportament d'acord amb la seua condició d'Acadèmica o Acadèmic, decorós i respectuós amb la resta dels seus integrants, complint tots els deures que s'establisquen en aquests estatuts i les normes internes que s'aproven, així com complir els acords que vàlidament adopten els òrgans de govern i representació de l'Acadèmia.

3. També tindran l'obligació de mantindre els requisits que els permeten accedir com a integrants d'aquesta Corporació, i tindre informada la Junta de Govern de qualsevol canvi en la direcció personal i mitjans de contacte, i es comprometrà a atendre totes les comunicacions i notificacions que es realitzen pels òrgans de govern i representació.

*Article 39. Obligacions de les i els acadèmics corresponents*

1. Es comprometen a complir les comissions i els encàrrecs que se'ls confien. L'incompliment reiterat d'aquells encàrrecs i l'absència de relació amb l'Acadèmia durant dos anys consecutius, sense causa degudament justificada, pot donar lloc als advertiments corresponents, en els termes que assenyale la Junta General.

2. Han de mantindre informada l'Acadèmia de qualsevol canvi en les dades personals i de contacte, així com informar d'aquelles circumstàncies que puguen donar lloc a la pèrdua en la condició d'acadèmic.

3. Estan subjectes disciplinàriament quant al compromís de no realitzar actes que siguen contraris als fins i les activitats de l'Acadèmia, i a un comportament d'acord amb la seva condició d'Acadèmica o Acadèmic, decorós i respectuós amb la resta dels seus integrants, complint amb els estatuts i les normes internes que s'aproven, així com els acords que vàlidament adopten els òrgans de govern i representació de l'Acadèmia en allò que directament els afecten.

*Article 40. Obligacions de les i els acadèmics d'honor i d'acadèmics numeraris emèrits.*

Mantindre informada l'Acadèmia de qualsevol canvi en les seues dades personals i de contacte, així com informar d'aquelles circumstàncies que puguen donar lloc a la pèrdua en la condició d'Acadèmic. Estaran subjectes quant al compromís de no realitzar actes que siguen contraris a les finalitats i activitats de l'Acadèmia, i a un comportament acord amb la seva condició d'acadèmica o acadèmic, decorós i respectuós amb la resta dels seus integrants, vetllant pel prestigi de la institució.

CAPÍTOL III

*Règim disciplinari. Del Procediment, faltes i sancions*

*Article 41. Procediment sancionador*

1. Quan es produïsca qualsevol incompliment de les obligacions establertes legalment o estatutàriament, que puguen ser imputables als seus integrants d'aquesta Corporació, la Junta de Govern ha de procedir, només tinga notícia, a iniciar d'ofici expedient disciplinari en què recaptarà quanta informació siga necessària per al seu aclariment, i obligatòriament ho posarà en coneixement de les i els integrants afectats amb indicació dels fets suposadament sancionables, amb indicació de la falta que se'ls puga atribuir i la seua possible sanció, perquè en el termini no superior a quinze dies al·leguen la qual cosa al seu dret convinga i aporten els mitjans de prova que consideren convenients en la seua defensar.

2. Les proves que s'hagen de practicar es duran a terme en el termini màxim de deu dies, prorrogables per altres deu a criteri de la Junta de Govern, amb intervenció de les i els integrants expedientats els qui, amb coneixement del seu resultat, si ho consideren, podran formular al·legacions sobre aquesta prova en el termini màxim de tres dies, i no es podran proposar altres mitjans probatoris en aquestes al·legacions.

3. Una vegada finalitzat el termini d'audiència i prova practicada si és el cas, la Junta de Govern adoptarà el corresponent acord, degudament motivat, amb la proposta o informe de la Junta de Govern en el sentit, bé de decretar-ne l'arxiu o bé proposar la imposició de sanció.

4. Efectuat això, el Ple es reunirà amb caràcter extraordinari i d'urgència, debatent com a únic punt la qüestió disciplinària que li ha sigut elevada, en la decisió de la qual s'abstindran de votar els membres de la Junta de Govern, així com el membre o membres afectats en la tramitació de l'expedient.

Primerament es comprovarà que l'expedient informatiu remés es troba complet i acabat, ja que en altre cas s'acordarà sense més tràmits suspendre la sessió i tornar-lo a la Junta de Govern, amb indicació del que siga necessari completar i fixant en aquest mateix acte nova data per a la continuació.

Posteriorment el Ple debatrà els motius de l'expedient i escoltarà els qui considere i, obligatòriament, l'expedientat o expedientats si es troben presents, de la circumstància dels quals es farà constar expressament a l'acta de la sessió.

5. Acabades les intervencions es procedirà a la votació, que serà secreta, quant a la procedència del seu arxiu o la imposició de sanció, així com la seua graduació en aquest darrer cas.

6. L'acord que adopti el Ple serà immediatament executiu i irrecurrible, i es comunicarà a les i els integrants afectats, bé verbalment en la mateixa sessió si es troben presents, reflectint-ho així en acta, o per comunicació escrita via telemàtica, carta, fax o telegrama.

*Article 42. Sancions disciplinàries*

Les sancions que podrà imposar el Ple de l'Acadèmia podran ser:

– Amonestació verbal, amb advertiment de no reincidència.

– Pèrdua de la condició de membre de l'Acadèmia, amb devolució d'emblemes i distincions.

*Article 43. De les faltes*

Les faltes poden ser lleus o greus.

Es consideren faltes lleus les que per la naturalesa dels fets no suposen en cap cas perjudici o detriment per a l'Acadèmia. Aquestes faltes no comportaran mai l'expulsió, llevat que hi concorri reincidència.

Les faltes greus seran considerades aquelles que donin lloc a qualsevol classe de trencament o perjudici per a l'Acadèmia, i suposin una transgressió o incomplint dolós de les normes estatutàries, reglamentàries o acords vàlidament adoptats pels òrgans de govern i representació. Aquestes faltes seran sancionades amb la pèrdua de la condició de membre de l'Acadèmia de la manera establerta a l'article anterior.

*Article 44. Prescripció de les faltes i caducitat de les sancions*

1. Les faltes lleus prescriuen als sis mesos des de la data de la seua comissió, i les greus als dos anys.

2. La prescripció s'interromp des del moment en què s'inicia el corresponent expedient disciplinari, que ha de quedar resolt en el termini màxim de tres mesos.

3. Tornarà a córrer la prescripció quan, per qualsevol causa no justificada, transcórrega aquest termini sense que es dicte resolució.

4. Les sancions lleus caduquen als dos anys i les greus als cinc. Transcorregut el termini de caducitat d'aquestes últimes, atès que comporta l'expulsió, l'interessat podrà tornar a instar, si així ho considera, la seua petició d'ingrés a l'Acadèmia, que dependrà de l'existència de vacants i del corresponent procés d'admissió d'acord amb allò disposat estatutàriament.

**TÍTOL V**

**Dels emblemes i distintius de l'Acadèmia**

CAPÍTOL I

*Emblemes, símbols i distintius*

*Article 45. Emblemes i símbols de l'Acadèmia*

L'Acadèmia adopta com a símbols:

El casc i escut punxegut amb els quatre pals vermells sobre camp d'or blanc, emblema actual de la Comunitat que és pràcticament igual al que va implantar el Rei Pere el Cerimoniós, i està format per l'escut daurat amb quatre franges roges, elm platejat, mantellet de tela sobre l'elm amb creu, i un drac amb ales daurat sobre l'elm, emblema que al seu torn es troba sobre una bola del món, connectant la fisioteràpia de la Comunitat Valenciana amb la fisioteràpia a nivell global, signe d'universalitat científica i cultural, ratificant els coneixements adquirits amb validesa universal per a l'ensenyament.

Les ales d'Hermes i el caduceu de Mercuri separant les serps, incorporat com a emblema internacional de la fisioteràpia, utilitzat en múltiples dels seus logotips. És el símbol de la fisioteràpia per excel·lència. S'hi subsumeixen, en conjunt amb els altres símbols incorporats, totes les virtuts de la cura i de la professió de fisioteràpia.

Les mans, els instruments de què es val la nostra ment per poder prendre contacte amb les persones, les coses i per poder crear, i la nostra ànima per expressar-se. Són les nostres més fidels servidores i compleixen totes aquelles ordres que els donem, les nostres delatores quan ens expressem i elements indispensables en la nostra tasca diària. A Egipte, la mà simbolitzava el poder creador, el principi manifestat, l'acció, la tasca, la donació. Les mans com a símbol del nostre treball basat en el tractament manual (guants blancs a la indumentària de Doctor: símbol de la puresa que han de conservar les nostres mans a la feina i a l'escriptura).

Finalment, el llibre, que és un símbol universal per a la saviesa i l'intel·lecte, també significa educació i cultura. La paraula llibre que prové del llatí *liber*, és un terme vinculat a l'escorça de l'arbre. Un llibre és un conjunt de fulls de paper o algun material semblant que, en estar enquadernats, formen un volum, sinònim de cos. D'acord amb la Unesco, un llibre ha de tindre 50 fulls o més, nombre que coincideix amb el de membres de l'acadèmia.

*Article 46. Distintius de l'Acadèmia i els colors*

1. La medalla de l'Acadèmia serà arrodonida, de color bronze, i figurarà a l'interior del seu anvers els símbols del casc, escut i bola del món, les ales d'Hermes i el caduceu de Mercuri separant les dues serps i les mans. La frase «Acadèmia de Fisioteràpia de la Comunitat Valenciana» circumda la totalitat de la medalla, llevat del vèrtex inferior on figura el llibre.

A l'interior del revers de la medalla apareixen els escuts de les tres províncies de la Comunitat Valenciana, coronat per la denominació de la classe d'acadèmic/a que siga procedent. L'exterior del revers està vorejat de la mateixa manera que l'anvers.

Els Acadèmics i les Acadèmiques tenen dret a utilitzar la medalla com a distintiu en actes oficials. A tots ells se'ls facilitarà un menut distintiu de trau o amb imperdible, segons ho sol·liciti, amb el major detall possible de la medalla de l'Acadèmia, de color daurat. Aquest distintiu el poden utilitzar en actes en què no siguen solemnes i no requerisquen l'ús de la medalla, el color del qual pot variar depenent de la classe d'Acadèmica o Acadèmic de què es tracte.

2. El cordó de suport de la medalla trenarà els colors verd esmaragda i blanc en la mateixa proporció. La medalla dels integrants d'Honor de l'Acadèmia també portarà trenat un fil fi de color daurat.

3. La Bandera de l'Acadèmia estarà formada pels colors verd esmaragda i blanc. El color verd esmaragda, propi dels estudis universitaris de la fisioteràpia i propi de la professió fisioteràpica que fa referència a l'autoexigència, generositat i dots humanitaris, el color blanc, símbol de puresa i qualificació personal. La disposició dels mateixos a la bandera serà proporcional i disposats en sentit vertical, sent el verd esmaragda el més proper a l'asta i el color blanc el més distant. A la línia intermèdia de tots dos i centre de la bandera, figurarà l'escut/medalla de l'Acadèmia.

4. L'Acadèmia disposarà de segells i encunys amb els seus distintius, que seran custodiats per la Secretaria General.

5. Per acord de l'Assemblea General, es pot modificar qualsevol de les imatges, els emblemes, els símbols i els colors corporatius descrits en els apartats anteriors.

*Article 47. Diplomes de l'Acadèmia*

1. Així mateix, les i els integrants de l'Acadèmia tenen un diploma, personalitzat amb el seu nom i cognoms, en el qual constarà la data de la presa de possessió i la lectura del discurs d'ingrés o la data d'incorporació en altres casos.

2. El diploma de l'Acadèmia contindrà els símbols d'aquesta, i ha de ser signat per la Presidència que l'estén, la Secretaria i la signatura de l'Acadèmica o Acadèmic que el rep.

CAPÍTOL II

*De l'acte i la solemnitat per al lliurament de distintius i diplomes*

*Article 48. De la forma i la solemnitat de lliurament dels distintius i diplomes de l'Acadèmia*

1. Les medalles, distintius i diplomes dels Acadèmics s'han de lliurar al Ple solemne que se celebre de presa de possessió de la plaça, amb posterioritat a la lectura del discurs d'ingrés, si n'hi ha; prenent primerament la paraula la Secretària o Secretari General per donar compte dels acords adoptats de nomenament de l'acadèmica o acadèmic i dades rellevants de la persona a qui se li imposa les dites distincions.

Tot seguit cedirà l'ús de la paraula a la Presidència de l'Acadèmia, o membre de la Junta que el substituïsca, qui sol·licitarà acudisquen a l'estrada a l'Acadèmica o Acadèmic electe, així com els seus padrins i/o padrines que van proposar la seua pertinença a la Corporació, o els qui els substituïsquen per absència, i després es procedirà a la imposició del distintiu i lliurament de diploma en presència de la resta dels assistents que romandran asseguts, alçant-se aquests una vegada que l'acadèmica o acadèmic electe haja sigut investit. Tot seguit la presidència declararà acabat l'acte.

2. La vestimenta que es recomana en aquests Plens solemnes és la indumentària acadèmica per a aquells membres que ostenten la condició de doctor o doctora.

3. Al Ple podran assistir les persones que convide l'acadèmica o acadèmic, qui indicarà els seus noms a la Junta de Govern, i haurà de guardar les degudes formes de protocol, i als quals se'ls reservarà un lloc preferent en funció de les condicions del lloc on el mateix se celebre.

**TÍTOL VI**

**Del règim econòmic i patrimonial de l´Acadèmia**

CAPÍTOL I

*Dels Ingressos i del patrimoni de l'Acadèmia.*

*Article 49. Dels ingressos*

Per a la realització de les seues funcions, l'Acadèmia podrà obtindre ingressos procedents de:

a) Les quantitats o subvencions que puguen assignar-se als pressupostos de la Generalitat, de les administracions, provincials o locals, o altres administracions públiques o organismes d'una altra naturalesa, així com de les aportacions d'entitats o persones públiques o privades.

b) Els recursos propis com són llibres, revistes, informes, treballs i altres publicacions.

c) Les quotes ordinàries i extraordinàries que aprove el Ple.

d) Els procedents d'herències, llegats, donatius, patrocinis o subvencions privades que s'oferisquen a l'Acadèmia.

e) Les rendes dels seus béns i drets.

f) Dels honoraris que puguen procedir dels informes o dictàmens susceptibles de rebre remuneració econòmica privada.

g) Del producte dels seus béns, de la venda de les seues publicacions i altres possibles ingressos que guarden relació amb els fins i les activitats de la Corporació.

h) Els que, si escau, obtinguen els convenis o acords de cooperació i col·laboració subscrits amb altres entitats o corporacions.

*Article 50. Del patrimoni*

1. Actualment manca de tot patrimoni, no obstant això l'Acadèmia podrà realitzar totes les adquisicions de béns i drets que siguen necessàries en un futur per al seu funcionament adequat.

2. Quan l'adquisició siga d'immobles, o es tracte de l'acceptació de donacions de la classe de béns esmentada, l'ha d'aprovar el Ple en sessió extraordinària, com a únic punt de l'ordre del dia, i comptar amb el vot favorable de la majoria absoluta dels seus membres.

3. En aquesta sessió es detallarà la naturalesa de l'adquisició, el preu i el cost, així com la finalitat d'aquesta, i es procedirà a autoritzar i donar facultats a la Presidència, a la Secretaria General i a la tresorera o tresorer, per realitzar els actes necessaris i subscriure i lliurar els documents i contractes que resulten necessaris per a aquesta finalitat.

4. La Junta de Govern quedarà obligada a informar puntualment al Ple del desenvolupament de l'adquisició aprovada així com del resultat i la materialització d'aquesta, vetllant per l'estricte compliment del que s'ha acordat i pels interessos de la corporació.

CAPÍTOL II

*De les obligacions econòmiques i pressupostàries*

*Article 51. Obligacions econòmiques*

1. L'Acadèmia ha de sufragar les obligacions econòmiques amb els ingressos que aquesta obtinga.

2. Així mateix l'Acadèmia vetlarà pel compliment estricte de la normativa que li siga aplicable, comptable i fiscal, i rendirà comptes mitjançant memòria anual, que es farà pública dins del primer trimestre de l'any, davant dels organismes que legalment siguen procedents, sota estricte control de transparència econòmica, tant en els ingressos com en les despeses; vigilant el compliment de tot això a través de la Junta de Govern i especialment de la seva tresorera o tresorer.

*Article 52. Obligacions pressupostàries*

1. És obligació de la Junta de Govern presentar cada exercici els comptes d'ingressos i despeses, juntament amb els pressupostos per a la seua aprovació pel Ple.

2. Tot això serà confeccionat i elaborat per la tresorera o tresorer, que l'elevarà amb el vistiplau de la Presidència, i s'adjuntaran els documents necessaris que justifiquen les dades i partides corresponents.

3. L'exercici econòmic coincidirà amb l'any natural, tancant a data trenta-u de desembre, llevat que per qualsevol circumstància degudament motivada o excepcional el Ple decidisca una altra cosa.

4. Si pel seu volum d'activitat, això significa una càrrega excessiva que requerisca un assessorament comptable o econòmic-legal, o uns coneixements específics, la Junta de Govern ho haurà d'elevar al Ple perquè aquest autoritze, de la manera més convenient i immediata, la contractació dels serveis esmentats, que quedaran sempre sota l'estricta supervisió de la tresorera o tresorer i de la Presidència.

**TÍTOL VII**

**De les modificacions de les normes estatutàries i del Reglament de règim intern de l'Acadèmia**

CAPÍTOL I

*De les modificacions estatutàries*

*Article 53. Modificació dels estatuts*

1. Tota modificació d'estatuts, a excepció del nombre de membres del cos acadèmic, requerirà el compliment de les exigències legals i normatives aplicables, i de manera especial l'aprovació del Consell conforme al que disposa el Decret 91/2015, de 12 de juny, del Consell.

2. Els estatuts de l'Acadèmia de Fisioteràpia de la Comunitat Valenciana podran ser modificats, totalment o parcialment, bé a proposta de la Junta de Govern de l'Acadèmia, o quan se sol·licite com a mínim un terç del nombre d'acadèmiques o acadèmics numeraris per petició escrita dirigida a la Presidència de l'Acadèmia, expressant els motius i l'abast de la proposta.

3. Per a l'aprovació de la modificació es requerirà el vot favorable de la majoria absoluta de les i els acadèmics amb dret a vot, és a dir, la meitat més un.

CAPÍTOL II

*Del Reglament de règim intern*

*Procediment per a la seva elaboració, aprovació i modificació*

*Article 54. Reglament de règim intern i les seues modificacions*

1. Amb subjecció al que preveuen aquests estatuts, i si es considera necessari, es podrà aprovar un Reglament de règim intern on es regularan, entre altres qüestions, aspectes sobre creació i funcionament de les comissions, normes de protocol, ús del fons bibliotecari i d'investigació, i allò que es considere necessari en desenvolupament dels presents estatuts.

2. Aquest reglament no podrà contravenir el que estableixen estatutàriament ni el que preveuen les normes aplicables, i queden subjectes a les exigències legals i que l'administració competent establisca, així com a l'aprovació del Consell, si escau.

3. Quan així ho decidisca el Ple, encarregarà a la Junta de Govern el seu estudi i elaboració, i donarà les directrius d'allò que es vulga regular en l'acord que s'adopte.

4. Quan la Junta de Govern tinga completat el Reglament de Règim Intern de l'Acadèmia, l'ha d'elevar al Ple perquè l'aprove, i s'ha de requerir únicament la majoria simple dels vots emesos. Per a la posterior modificació se seguirà idèntic procediment.

**TÍTOL VIII**

**De l'extinció de l'Acadèmia**

CAPÍTOL ÚNIC

*Causes d'extinció i de procediment*

*Article 55. Extinció de l'Acadèmia*

1. L'Acadèmia queda extingida a més de per qualsevol causa legal, per reducció del nombre de membres d'acord amb aquests estatuts o per decisió de l'administració competent.

2. També quedarà extingida per causa de fusió o segregació, conforme al que disposa l'article 12 del Decret 91/2015, de 12 de juny, del Consell, i per la voluntat dels seus membres expressada en ple extraordinari, al qual seran convocats tots els acadèmics de número, sempre que s'obtinga la majoria absoluta dels seus membres.

3. D'acord amb el que estableix l'article 13 del Decret 91/2015, cal motivar i justificar la decisió d'extinció que s'adopte, i acompanyar una memòria justificativa de l'extinció i una proposta de liquidació dels seus béns.

*Article 56. De les obligacions econòmiques i del romanent*

1. Una vegada complides les obligacions econòmiques pendents, el romanent dels béns que resulten de l'extinció serà destinat a institucions similars, professionals o benèfiques.

2. Si per a això fos necessari, es nomenarà una comissió liquidadora amb plenes facultats, que procedirà a executar allò acordat pel Ple per a l'efectiva extinció de la corporació.

3. El procés d'extinció queda subjecte a les normes legals que li siguen aplicables, i si escau, a la tramitació de l'expedient administratiu corresponent.

DISPOSICIONS TRANSITÒRIES

*Primera*

Per a la constitució de l'Acadèmia, es constitueixen les i els promotors i fundadors en Comissió Gestora Fundacional, tenint la condició d'acadèmiques o acadèmics de número des del moment de publicació en el *Diari Oficial de la Generalitat Valenciana*  de l'Acord de creació de l'Acadèmia de Fisioteràpia de la Comunitat Valenciana.

*Segona*

Així mateix, d'entre les i els integrants de la Comissió Gestora Fundacional, es nomenarà una presidència i una secretaria, que actuaran i la representaran, amb plenes facultats i poders, davant l'Administració, i a qui se'ls encomana realitzar tots els actes necessaris tendents a l'aprovació i la creació de l'Acadèmia de Fisioteràpia de la Comunitat Valenciana.

Entre les seues facultats es troben presentar sol·licituds i instàncies, actuar davant dels registres competents, subscriure i signar documents i rebre notificacions.

DISPOSICIÓ FINAL

Aquests estatuts entraran en vigor l'endemà de la publicació en el *Diari Oficial de la Generalitat Valenciana*.

  

València, 9 de juliol de 2024

CARLOS MAZÓN GUIXOT

President de la Generalitat

JOSÉ ANTONIO ROVIRA JOVER

Coonseller d'Educació, Universitats i Ocupació


Còpia Permalink ELI